manahipun Jak ing kala punika, ing ngriki botên sagêd kacariyosakên, awit, gèk kadospundi ingkang dados rekadayanipun. Enjingipun, botên kenging botên tamtu badhe konangan saha kalih-kalihipun tamtu sami dipun gantung. Sanadyan Jak punika kêkiyatanipun botên beda kalihan ingkang rama, nglangkungi saking mêsthi, nanging piyambakipun punika namung lare limrah, amila manahipun inggih botên têbih kalihan tiyang ingkang dèrèng anjajah, ingkang kagagas namung saprakawis, inggih punika: piyambakipun tuwin kêthèk bangkokan mêntas amêjahi tiyang, ing môngka ing samangke sawêg mara tamu wontên ing nagari mônca, ingkang kacariyos, têtiyangipun taksih kirang sangêt mênggahing kasusilanipun, sarta rêmên sangêt dhatêng ngukum pêjah sasamining tiyang, ingkang kakintên nandhang dosa. Cariyos ingkang makatên punika, Jak asring maos ing sêrat-sêrat cariyos tata gêsangipun têtiyang ing Aprikah.